Алена Бычко

гімназія № 1 г. Мінска, 7 клас

*Унучку калышу,
Люляю Дамініку,
Пра зайчыка, пра віку
Прыдумваю, хлушу.

Няхітрая хлусня
Далей адводзіць ліха.
І засынае ціха
Салодкая радня.

Малое птушаня –
Вялікая трывога.
Чуваць,
Як з вуснаў Бога
Сыходзіць цішыня...*

Абдымкі і пацалункі бабулі ці дзядулі перад сном – гэта лепшыя лекі для спакойнага сну. Калі я гартала кнігу з вершамі Рыгора Барадуліна, мой позірк зачапіўся за гэты верш. Па-першае, так завуць маю стрыечную сястрычку – Дамініка, а па-другое, на душы стала вельмі лёгка і захацелася прачытаць верш зноў і зноў...

Рыгор Барадулін з любоўю адносіцца да ўкладвання сваёй унучкі на сон, каб яна пазбавілася трывогі і начных кашмараў. Таму ён выдумвае апавяданні і казкі. Таксама мне здаецца, што ён дадае імёны знаёмых Дамінічцы людзей. Акрамя дзядулевай пяшчоты, як вернік, ён хоча распавесці пра тое, што Бог любіць дзяўчынку і аберагае.

Сродкі мастацкай выразнасці, якія выкарыстоўвае аўтар: метафара – з вуснаў Бога сыходзіць цішыня, салодкая радня; параўнанне – паэт параўноўвае сваю ўнучку Дамініку з маленькім птушанём, – дапамаглі мне адчуць нібыта гэта мой дзядуля сядзіць побач з маім ложкам, калі я кладуся спаць.

Гэты верш дапамог ўзгадаць як бабуля расказвала мне казкі і напрыканцы казала "Госпадзе, дабраславі сваё стварэнне і ўратуй яго ад усялякіх бед".